**Fforwm Rhanddeiliaid Rhanbarthol Canolbarth a Gorllewin Cymru**

**06/06/2023**



**Adroddiad o’r cyfarfod**

**Meeting report**

Fforwm Rhanddeiliaid Rhanbarthol Canolbarth a Gorllewin Cymru

Cyfarfu’r fforwm ar 6 Mehefin 2023 rhwng 10:30 ac 11:00GMT ar ôl i Fforwm Rhanddeiliaid cenedlaethol Cymru a’r Gororau ddod i ben.

**Yn bresennol**

**Aelodau’r Fforwm**

|  |  |  |
| --- | --- | --- |
| Ioan Branigan |  |  |
| Toni Macey |  |  |
| Rebecca Johnson |  |  |
| Philip McDonnell | SwanseaCAN |  |
| Rich Middleton | GWR |  |
| Jack Palmer |  |  |
| Michelle Roles | Transport Focus |  |
| Claire Sterry |  |  |
| Lucy Taylor | Cymdeithas Mudiadau Gwirfoddol Powys |  |
| Liz Williams | Twristiaeth Sir Benfro |  |
|  |  |  |
|  |  |  |

**Trafnidiaeth Cymru**

|  |  |  |
| --- | --- | --- |
| Alex Chung | Swyddog Ymgysylltu â’r Gymuned (Metro Canolog a’r Bae) |  |
| Tomos Davies  (Cadeirydd) | Swyddog Ymgysylltu â’r Gymuned (Canolbarth a Gorllewin Cymru) |  |
| Mark Jacobs | Rheolwr Perfformiad (Traws) |  |
| Matthew Payn | Rheolwr Prosiect (Teithio Llesol Dosbarth 153) |  |
|  |  |  |
|  |  |  |

**Nodyn gan y Cadeirydd, Tomos Davies**

*“Croeso i Fforwm Rhanbarthol Canolbarth a Gorllewin Cymru Mehefin 2023. Tomos Davies ydw i. Fi yw’r Swyddog Ymgysylltu â’r Gymuned ar gyfer Canolbarth a Gorllewin Cymru, yn cynrychioli Alex Bryant-Evans sydd ddim ar gael ar hyn o bryd. Hoffwn groesawu Matt Payn a Mark Jacobs o Drafnidiaeth Cymru. Bydd Matthew yn rhoi’r wybodaeth ddiweddaraf i ni am brosiect teithio llesol Dosbarth 153 a bydd Mark yn ein diweddaru am wasanaeth bws T1 TrawsCymru o Gaerfyrddin i Aberystwyth. Mae’n debyg mai’r peth gorau fyddai gofyn y cwestiynau i gyd ar ôl i bob cyflwynydd orffen, er mwyn i ni allu mynd drwy’r cyfarfod yn fwy effeithlon. Hoffwn gyflwyno Matt Payn a fydd yn gallu sôn am brosiect teithio llesol Dosbarth 153 ar reilffordd Calon Cymru.*

**Agenda**

1. **Rheilffordd Calon Cymru, Matthew Payn, Rheolwr Prosiect (Teithio Llesol Dosbarth 153), Trafnidiaeth Cymru.**

Matthew Payn, Rheolwr Prosiect Trafnidiaeth Cymru ar gyfer prosiect Teithio Llesol Dosbarth 153 ar reilffordd Calon Cymru. Agorodd Matthew yr eitem drwy gyflwyno ei hun i’r rhai a oedd yn bresennol yn y Fforwm ac amlinellu’r prosiect. Ymddiheurodd nad oedd y signal yn dda iawn gan ei fod ar drên Trafnidiaeth Cymru yn anelu tua Gorllewin Cymru ar y pryd.

Eglurodd Matthew fod y prosiect yn ymwneud â chymryd chwe thrên dosbarth 153 a oedd yn arfer bod yn eiddo i gwmni Northern ac a oedd wedi’u prynu gan Drafnidiaeth Cymru a’u trawsnewid er mwyn canolbwyntio ar annog llwybrau teithio llesol ar gyfer rheilffordd Calon Cymru. Gwneir hyn drwy gynyddu nifer y lleoedd ar gyfer beiciau ar y trenau a newid cynllun y trenau. Mae’r gwasanaeth presennol lle mae un cerbyd ar y llinell bellach yn cael ei uwchraddio fel bod dau gerbyd ar gael ar gyfer gwasanaethau yn y dyfodol.

Ar ôl egluro pwrpas y prosiect, amlinellodd Matthew wrth y Fforwm pa gam yr oedd y prosiect wedi ei gyrraedd a beth oedd wedi cael ei wneud hyd yn hyn. Roedd Trafnidiaeth Cymru wedi ymgysylltu ag ystod eang o randdeiliaid yn ystod y flwyddyn ddiwethaf er mwyn ceisio deall anghenion a dyheadau’r rhanddeiliaid. Drwy weithio gyda’r rhanddeiliaid cytunwyd ar dri chynllun cysyniadol. Aeth ymlaen wedyn i egluro bod y cynlluniau cysyniadol hynny wrthi’n cael eu datblygu yn gynllun terfynol.

Yn anffodus, erbyn cyrraedd y rhan hon o’r cyfarfod roeddem wedi colli Matthew oherwydd bod y signal yn wael, a methodd â gorffen ei gyflwyniad i’r fforwm. Arhosodd Tomos i Matthew ailgysylltu, ond ni lwyddodd ac aethpwyd ymlaen at ddiweddariad am wasanaeth T1 TrawsCymru gan Mark.

1. **Gwasanaeth T1 TrawsCymru, Caerfyrddin i Aberystwyth, Mark Jacobs, Rheolwr Contractau a Pherfformiad, Trafnidiaeth Cymru.**

Cyflwynodd Mark Jacobs, Trafnidiaeth Cymru, Rheolwr Contractau a Pherfformiad ar gyfer Rhwydwaith TrawsCymru ei hun, ac eglurodd yn fyr wrth aelodau’r Fforwm beth oedd TrawsCymru. Sefydlwyd TrawsCymru er mwyn darparu cysylltiadau pellter canolig i hir i drefi a dinasoedd allweddol ledled Cymru, gan gysylltu a gweithio ar y cyd â rhwydwaith Trafnidiaeth Cymru. Noddir y gwasanaeth gan Lywodraeth Cymru ac mae Trafnidiaeth Cymru yn cefnogi’r gweithrediadau ar ran Llywodraeth Cymru â gweithredwyr gwasanaethau bysiau.

Eglurodd mai’r gwasanaeth T1 rhwng Caerfyrddin ac Aberystwyth yw’r llwybr cyntaf i ddod dan reolaeth newydd Trafnidiaeth Cymru. Eglurodd Mark y byddai’r llwybr hwn yn cael ei hwyluso gan fysiau trydan wedi’u hadeiladu yn Tsieina fel rhan o ymrwymiad Llywodraeth Cymru i leihau allyriadau CO2 a newid i ddulliau teithio mwy cynaliadwy. Lansiwyd y gwasanaeth ym mis Mawrth 2023 a chyn pen tri mis ar gyfartaledd roedd y bysiau’n defnyddio tua 45% o gapasiti’r batri ar daith o Gaerfyrddin i Aberystwyth ac yn ôl gan ddangos effeithlonrwydd y cerbydau.

Aeth Mark ymlaen wedyn i ddangos bod yr adborth gan gwsmeriaid yn gadarnhaol a bod y gwasanaeth yn dangos lefelau uchel o ddibynadwyedd, diolch i waith caled staff cynnal a chadw depo TrawsCymru. Roedd y staff hyn wedi gweithio’n galed i wneud yn siŵr bod y gwasanaeth ar bob llwybr o’r safonau uchaf posibl. O ganlyniad, dywedodd Mark fod safon ansawdd gwasanaeth newydd wedi’i gosod, ac mae hynny wedi helpu i gynyddu nifer y cwsmeriaid sy’n defnyddio llwybrau Traws. Dangoswyd siart a oedd yn dangos cynnydd yn nifer y cwsmeriaid rhwng Ionawr a Mai 2023, a oedd yn profi bod nifer y defnyddwyr yn cynyddu a bod nifer cyson o deithwyr yn gwneud yr un siwrneiau eto.

Fel rhan o’r datblygiad arloesol hwn â cherbydau trydan ar lwybr T1, rydym hefyd wedi lansio gwasanaeth prynu tocynnau drwy ap TrawsCymru. Mae’n hawdd i’w ddefnyddio a gall cwsmeriaid gynllunio nifer o siwrneiau gyda gwasanaethau eraill a chysylltiadau â threnau Trafnidiaeth Cymru. Eglurodd Mark ein bod wedi gweld cynnydd sylweddol mewn gwerthiant o ganlyniad i lansio’r ap.

Yn olaf amlinellodd gynllun hirdymor TrawsCyrmu i ddarparu safonau uchel yn gyson o ran prydlondeb, dibynadwyedd, ansawdd cerbydau, ymddangosiad cerbydau, yn allanol ac yn fewnol, yn ogystal â chyfforddusrwydd rhwng siwrneiau i gwsmeriaid. Er mwyn gwneud hyn eglurodd Mark fod gwaith wedi cael ei wneud i fonitro ac edrych ar agweddau technolegol yn gysylltiedig â chornelu, cyflymu, brecio a safonau gyrru cyffredinol gyrwyr. Roedd Mark yn cydnabod ei bod yn ddyddiau cynnar o hyd ac nad oedd y data yn dangos cywirdeb fel y disgwylid, ond roedd yn credu bod pethau’n gwella wrth i ni ddeall offer monitro a goresgyn rhai heriau.

Fel rhan o’r gwaith o sicrhau safonau uchel, roedd staff a gyrwyr yn cael hyfforddiant ar ansawdd y gwasanaeth y mae cwsmeriaid yn ei ddisgwyl yn ogystal â’r system docynnau a gynigir i ddarparu gwybodaeth i gwsmeriaid. Ochr yn ochr â hyn, roedd staff a gyrwyr yn cael eu hyfforddi i egluro a rhoi cyngor i gwsmeriaid a oedd yn dymuno cysylltu â gwasanaethau rheilffyrdd. Eglurodd Mark mai un o nodau TrawsCymru oedd bod yn rhwydwaith trafnidiaeth wedi’i integreiddio â gwasanaethau rheilffyrdd yng Nghymru. Eglurodd fod gwaith wedi’i wneud ag amserlenni gwasanaethau er mwyn bod yn gyson â chysylltiadau trên, a bod gwybodaeth am wasanaethau TrawsCymru yn cael ei darparu mewn rhai gorsafoedd yn awr, er enghraifft Caerfyrddin ac Aberystwyth. Roedd Mark yn derbyn bod angen gwneud rhagor i ddarparu gwybodaeth gyfredol a sicrhau mwy o gyhoeddusrwydd ar ochr y ffordd. Dywedodd fod gwelliannau’n cael eu gwneud a bod gwefan TrawsCymru bellach yn dangos mapiau yn cysylltu â siwrneiau rheilffyrdd er mwyn rhoi gwell gwybodaeth i gwsmeriaid am gysylltiadau ledled Cymru rhwng gwasanaethau bws a thrên.

Yn olaf, dywedodd Mark fod llawer o waith yn cael ei wneud er mwyn gwella’r profiad o brynu tocynnau drwy’r ap a’r wefan. Roedd yn derbyn nad oedd hon wedi bod yn dasg hawdd bob amser. Yn ogystal â’r gwelliant hwn, er mwyn annog mwy o gwsmeriaid, roedd cynigion arbennig ar docynnau yn cael eu cynnig, er enghraifft tocyn teulu am £10 a phlant yn cael teithio am ddim â dau oedolyn sy’n talu yn ystod gwyliau ysgol.

Daeth Mark â’i gyflwyniad i ben a gofynnodd Tomos i’r Fforwm am gwestiynau i Mark. Gofynnodd Michelle Roles o Transport Focus Wales i Mark sut y bwriedir rheoli’r galw am y gwasanaeth T1. Dywedodd Michelle ei bod wedi defnyddio’r gwasanaeth, ac wedi sylwi pa mor boblogaidd ydoedd, ond eglurodd fod ei boblogrwydd yn golygu bod seddi’n brin ac y gallai siwrnai droi’n hunllef. Aeth ymlaen i ddweud y byddai rhagor o waith i hyrwyddo’r gwasanaeth T1 yn golygu bod mwy fyth o gwsmeriaid yn ei ddefnyddio.

Eglurodd Mark wrth Michelle fod y gwasanaeth T1 yn rhedeg bob awr rhwng Caerfyrddin ac Aberystwyth ar hyn o bryd. Mae 8 cerbyd ar y llwybr hwn. O ganlyniad, eglurodd fod 5 cerbyd allan ar y ffordd yn ystod cyfnod penodol a thri arall yn ôl yn y depo. Un yn dychwelyd i’r depo i gael ei wefru a dau yn cael eu gwefru yn y depo yn barod. Dywedodd hefyd fod lleoedd ar fysiau yn brin iawn a’i bod yn bwysig bod y cynllun mynediad i bawb yn cael ei fabwysiadu er mwyn bod yn hygyrch i aelodau o’r cyhoedd sy’n anabl. Mae hyn yn golygu bod llai o le ym mhob cerbyd gan fod yn rhaid tynnu rhai seddi allan i ganiatáu mynediad i bawb. Er hyn, dywedodd Mark os oedd y galw’n uchel y byddai angen mwy o fysiau ar waith. Gyda’r 8 cerbyd, gallem mewn theori gynyddu amlder i gyfateb i’r galw. Eglurodd y gallem wneud hyn drwy edrych ar nifer y cwsmeriaid, a pha rannau o’r llwybr oedd yn gweld y galw mwyaf gan ddewis rhai ardaloedd lle gallai cerbydau ychwanegol redeg am siwrneiau byr. Er enghraifft, ar hyn o bryd mae galw mawr rhwng Caerfyrddin a Llanbedr Pont Steffan, a dywedodd Mark y gallem ddefnyddio cerbyd arall dim ond ar gyfer y rhan honno o’r rhwydwaith i fodloni’r galw. Yn olaf, dywedodd mai un rheswm dros y galw uchel, yn gyffredinol, oedd ymwelwyr a phobl ar eu gwyliau sy’n defnyddio’r gwasanaeth, a bod data wedi dangos bod nifer y defnyddwyr yn llawer is o fis Medi ymlaen wrth i’r farchnad ymwelwyr dawelu.

Diolchodd Michelle i Mark am yr ateb hwnnw ac aeth ymlaen hefyd i ddiolch i Mark a’i dîm am yr holl newidiadau cadarnhaol a oedd wedi cael eu gwneud. Gofynnodd hefyd i Mark ynglŷn ag adnewyddu contractau â gweithredwyr gwasanaethau Traws a gofynion y cerbydau, os byddent o fewn y contract yn gweithredu yr un fath â’r bysiau T1.

Eglurodd Mark y bydd gan bob contract fanyleb yn gofyn am y math glanaf o ddiesel, sef EUR 6, a fyddai am ddwy flynedd yn unig gan mai dim ond am ddwy flynedd y mae’r contractau’n para. Dywedodd Mark y byddai rhai llwybrau yn defnyddio cerbydau trydan fel T1, ond amlinellodd y byddai’n rhaid i bob gwasanaeth fodloni rheoliadau EUR 6.

Diolchodd Michelle unwaith eto i Mark am yr ateb ac aeth ymlaen i ofyn ei chwestiwn olaf am y galw gan deithwyr ar ôl misoedd yr haf. Dywedodd hefyd fod ei data hi ei hun yn dangos bod nifer y teithwyr yn uwch ar ddydd Sul.

Dywedodd Mark ein bod wedi mynd o 700 cwsmer y diwrnod i 1000 o gwsmeriaid y diwrnod a bod y nifer yn dal i godi. Er bod prysurdeb yn broblem dda i’w chael, dywedodd ein bod yn monitro’r galw ac os bydd angen rhedeg gwasanaeth yn amlach gallem wneud hynny.

Nid oedd rhagor o gwestiynau gan aelodau’r Fforwm. Diolchodd Tomos i’r cyflwynwyr a’r aelodau am gymryd rhan yn y Fforwm. Dywedodd y byddai pawb yn cael copi o’r cyflwyniadau ac y cynhelid cyfarfod nesaf Fforwm Canolbarth a Gorllewin Cymru ym mis Medi. Anfonid y gwahoddiadau a disgwylid i aelodau gadarnhau y byddant yn bresennol cyn gynted ag y bo modd.

## Camau gweithredu

Codwyd y camau gweithredu isod yn ystod y Fforwm a rhoddir sylw iddynt cyn y Fforwm Rhanbarthol nesaf os bydd modd.

|  |  |
| --- | --- |
| **Cam Gweithredu** | **Beth fydd yn cael ei wneud?** |
|  |  |
|  |  |
|  |  |
|  |  |

## Uchafbwyntiau sgwrs ddigidol y Fforwm

## Y Fforwm Rhanddeiliaid Rhanbarthol Nesaf

Cynhelir cyfarfod nesaf Fforwm Rhanddeiliaid Rhanbarthol Canolbarth a Gorllewin Cymru ym mis Medi 2023. Cynhelir y cyfarfod ar-lein ar lwyfan Microsoft Teams rhwng 11:00 a 11:30.